CELEX: 62012TN0213
Language: el
Date: 2012-05-23 00:00:00
Title: Υπόθεση T-213/12: Προσφυγή-αγωγή της 23ης Μαΐου 2012 — Elitaliana κατά Eulex Kosovo και Starlite Aviation Operations

7.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 200/20
            
         Προσφυγή-αγωγή της 23ης Μαΐου 2012 — Elitaliana κατά Eulex Kosovo και Starlite Aviation Operations
   (Υπόθεση T-213/12)
   2012/C 200/40
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα-ενάγουσα: Elitaliana SpA (Ρώμη, Ιταλία) (εκπρόσωπος: R. Colagrande, δικηγόρος)
   
      Καθών-εναγόμενες: Eulex Kosovo — European Union Rule of Law Mission (Πρίστινα, Δημοκρατία του Κοσόβου) και Starlite Aviation Operations (Δουβλίνο, Ιρλανδία)
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει τις αποφάσεις της Eulex — αγνώστου στην προσφεύγουσα-ενάγουσα περιεχομένου και ημερομηνίας — περί αναθέσεως της εκτελέσεως της συμβάσεως που αποτελεί αντικείμενο του διαγωνισμού «EuropeAid/131516/D/SER/XK — Helicopter Support to the EULEX Mission in Kosovo (PROC/272/11)» στην εταιρία Starlite Aviation Operations, η οποία γνωστοποιήθηκε από την Eulex με την από 29 Μαρτίου 2012 επιστολή (η οποία παρελήφθη την αυτή ημερομηνία μέσω ηλεκτρονικής επιστολής), καθώς και οποιαδήποτε άλλη προγενέστερη ή μεταγενέστερη πράξη, σχετική ή παρεπόμενη των εν λόγω αποφάσεων, ιδίως δε, εφόσον παρίσταται ανάγκη, το 2012-DAS-0392 υπηρεσιακό σημείωμα, της 17ης Απριλίου 2012, με το οποίο η Eulex δεν δέχθηκε το αίτημα της προσφεύγουσας-ενάγουσας περί προσβάσεως στα έγγραφα του διαγωνισμού που ζητήθηκαν στις 2 Απριλίου 2012·
            
         
               —
            
            
               να υποχρεώσει την Eulex να αποκαταστήσει τη ζημία που υπέστη η προσφεύγουσα-ενάγουσα (σε είδος ή καταβάλλοντας την προσήκουσα αποζημίωση), όπως ζητείται στα σημεία 37 επ. του δικογράφου της προσφυγής-αγωγής·
            
         
               —
            
            
               να καταδικάσει την Eulex στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η υπό κρίση προσφυγή-αγωγή στρέφεται κυρίως κατά των αποφάσεων που έλαβε η Eulex περί αναθέσεως της εκτελέσεως της συμβάσεως που αποτελεί αντικείμενο του διαγωνισμού «EuropeAid/131516/D/SER/XK — Helicopter Support to the EULEX Mission in Kosovo (PROC/272/11)» στην εταιρία Starlite Aviation Operations, καθώς και κατά πάσας προγενέστερης και μεταγενέστερης πράξεως, σχετικής ή παρεπόμενης. Η προσφεύγουσα-ενάγουσα ζητεί συναφώς την αποκατάσταση της ζημίας που υπέστη συνεπεία των αποφάσεων και πράξεων αυτών.
   Προς στήριξη της προσφυγής-αγωγής της, η προσφεύγουσα-ενάγουσα προβάλλει έναν και μόνο λόγο, ο οποίος αντλείται από παραβίαση και/ή εσφαλμένη εφαρμογή της προκηρύξεως διαγωνισμού που δημοσιεύθηκε στις 18 Οκτωβρίου 2011, σε συνδυασμό με τα άρθρα 46 επ. της οδηγίας 2004/18/ΕΚ (1) ο λόγος αυτός αντλείται επίσης από παραβίαση των γενικών αρχών της διαφάνειας, της αναλογικότητας και της ίσης μεταχειρίσεως, όπως μνημονεύονται στον «Πρακτικό οδηγό για τη σύναψη συμβάσεων σχετικών με τις εξωτερικές δράσεις της ΕΕ» (Prag), οι οποίες διέπουν τη διαδικασία του επίμαχου διαγωνισμού. Τέλος ο προβαλλόμενος λόγος αντλείται από παραβίαση της γενικής αρχής περί διασφαλίσεως των συνθηκών για την ανάπτυξη ουσιαστικού ανταγωνισμού όσον αφορά τις καθοριζόμενες προδιαγραφές για την υπηρεσία που πρόκειται να παρασχεθεί.
   Υποστηρίζεται συναφώς ότι η εκτέλεση της συμβάσεως ανατέθηκε σε υποψήφιο που δεν πληροί τις τεχνικές προδιαγραφές που θέτει η προκήρυξη του διαγωνισμού.
   
      (1)  Οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών.